भारत के साथ छोटी वनडे सीरीज खेलना चाहता है पाक  
पाकिस्तान क्रिकेट बोर्ड के सीईओ सुभान अहमद ने बताया कि जून में बीसीसीआई अधिकारियों के साथ बातचीत में इसकी औपचारिकताएं तय की जाएंगी।
भारत-पाक द्विपक्षीय क्रिकेट संबंध बहाल करने को बेताब पाकिस्तान क्रिकेट बोर्ड इस साल पाकिस्तान में या तटस्थ स्थान पर छोटी वनडे सीरीज खेलने के लिए बीसीसीआई को मनाने की कोशिश में जुटा है। पाकिस्तान क्रिकेट बोर्ड के मुख्य कार्यकारी अधिकारी सुभान अहमद ने बताया कि जून में बीसीसीआई अधिकारियों के साथ बातचीत में इसकी औपचारिकताएं तय की जाएंगी।  सुभान ने स्वीकार किया कि भारतीय टीम के व्यस्त अंतरराष्ट्रीय शेड्यूल के कारण शृंखला के लिए एक सप्ताह या 10 दिन का समय निकाल पाना मुश्किल होगा। उन्होंने कहा, इस साल उनके लिए पूरी टेस्ट शृंखला खेल पाना मुमकिन नहीं होगा। लेकिन हम चाहते हैं कि द्विपक्षीय क्रिकेट संबंधों की बहाली के लिए इस साल पाकिस्तान में या तटस्थ स्थान पर तीन या पांच मैचों की शृंखला खेली जाए।  आईपीएल के तुरंत बाद भारतीय टीम चार टेस्ट और पांच वनडे के लिए वेस्टइंडीज दौरे पर जाएगी, जिसके बाद जुलाई-अगस्त में इंग्लैंड का दौरा होना है। इसके बाद इंग्लैंड की टीम नवंबर में भारत आएगी और फिर वेस्टइंडीज टीम का दौरा होगा। भारतीय टीम दिसंबर-जनवरी में ऑस्ट्रेलिया का दौरा करेगी।  आईसीसी के फ्यूचर टूर कार्यक्रम के तहत पाकिस्तान को मार्च-अप्रैल, 2012 में भारत का दौरा करना है, लेकिन पीसीबी उससे पहले एक शृंखला चाहता है। सुभान ने कहा कि पाकिस्तान के प्रधानमंत्री युसूफ रजा गिलानी ने पीसीबी को द्विपक्षीय क्रिकेट की बहाली की कवायद शुरू करने की इजाजत दे दी है।